Det nordjyske reklamebureau Konxion, der har folketingskandidat Thomas Thomsen som administrerende direktør, risikerer at blive tvangsopløst.

Det kendte reklamebureau Konxion, som har base i Aalborg, er i problemer. Virksomheden blev torsdag taget under tvangsopløsning af Erhvervsstyrelsen, fremgår det af Det Centrale Virksomhedsregister. Det sker ifølge finansmediet finans.dk efter selskabslovens paragraf 225, som giver Erhvervsstyrelsen mulighed for at anmode skifteretten om at tvangsopløse et selskab. Tvangsopløsningen kan ske, hvis et selskab ikke har afleveret et regnskab til tiden, hvilket ifølge Konxion er årsagen til, at virksomheden har status af "under tvangsopløsning" i CVR-registret. - Det er ingen hemmelighed, at økonomien i sidste regnskabsår var dårlig grundet tab på debitorer og fejlinvesteringer. Det har vi været meget offentlige omkring. Af selv samme årsag har vi også været længere tid om at få 2018-regnskabet på plads end hvad godt er, skriver Konxion på virksomhedens Facebook-side. Har spændt livremmen ind Det har altså fået konsekvenser for Konxion, at virksomheden ikke har haft orden i papirerne. Om det nordjyske reklamebureau overlever er umiddelbart stadig usikkert. - Vores dygtige advokat og revisor har rettet henvendelse til Erhvervs- & Selskabsstyrelsen, og håber på at få status ændret hurtigst muligt. Vi har spændt livremmen ind, og har heldigvis fået en god start på 2019-regnskabet med pæne sorte tal om end vi stadig udviser mådehold, lyder det fra Konxion. Konxion er ejet af Lars Granat Jensen og Thomas Thomsen. Sidstnævnte er administrerende direktør i virksomheden og er desuden folketingskandidat for Venstre i Aalborg Vest-kredsen. Thomas Thomsen afviser over for finans.dk, at der skulle være en sammenhæng mellem hans folketingskandidatur og Konxions situation. - Denne sag har intet med mit kandidatur at gøre. Mit arbejde og mit kandidatur har intet med hinanden at gøre, siger Thomas Thomsen til finans.dk. Thomas Thomsen oplyser desuden, at Konxion, som i 2012 blev kåret til den mest innovative virksomhed i Aalborg Kommune, nu har sendt det manglende regnskab til Erhvervsstyrelsen. Fredag aften oplyser Konxion på Facebook, at udfordringerne umiddelbart skulle være løst.